Jesen stiže, Dunjo moja

Jesen stiže, Dunjo moja. Ne znam gdje si ti, al ' ne znam ni gdje sam ja. Lišće je već lagano počelo padati i padati te se je sve jače i jače počeo šareniti put do kuće tvoje u dubokoj šumi jablana. Ne znam kako si, što radiš, ljubiš li me? U noći duboke sanjam odraz tvoj u vodi. Ti, Dunjo, si kao breza. Tanka, vita i visoka. Tvoje su kose kao kesteni jesenji. Oči tvoje plave, vatrene snene postaše dva jezerca bistra sred polja rascvjetana u proljeće. Ne znam je li vrijeme zaustavljeno od kad te nema ili to je samo moja tuga za tobom. Mjesec bijel svijetli nad kućom mojom kao jedina svjetlost u tami. Dunjo moja, ti si ta svjetlost što svijetli.

Još ne znam jesi li žena ili zvijezda. Sjajiš sjajem srca. Ti nisi tama, ti si svjetlost koja me obasjava danju i noću. Kad krenem da zasnem, uvijek te se sjetim. Ti, moja ljubavi, zlatna zlatom pozlaćena. Kad ćeš se vratiti jer moje srce bez tebe ne može. Kao gromom ošinut stojim pred prozorom i gledam u duboku tminu noći i sanjam te u snovima nježnim. Moje srce nemirno rasprostire ti zlatan sag do ulaza u tvoje srce. Moje srce je kao zvjezdani led. Leti od galaksije do galaksije, od planete do planete, ali se uvijek vrati tebi, pravoj ljubavi. Dunjo, ti si svjetlost mračnog svemira. Nemoj me ostaviti nikada jer ne znam kako ću onda skinuti ozeblu ranu sa svog srca.

Sunce moje. Žarko i jarko. Ti stvaraš pravu čaroliju ljubavi naše, predivnu dugu šara. Tu čaroliju slapa mog i sunca tvog tkamo nas dvoje. Ja, slapovim kapljicama bistrim, a ti sunčevim zrakama zlatnim te posve čistim. Dunjo moja, ti djevo što izgledaš kao breza, pališ plamenu iskru u srcu i duši ovog zaluđenog čovjeka. Ja ću ti doći s one strane ograde, gore na nebu, među bijelim brezama.

Često me zahvati onaj osjećaj tuge. Srce i duša mi ocrne tintom tuge i polagano prokrvare bolom, mukom i tugom. Ponekad pomislim da smo nas dvoje samo ptičice male što su sjele na tanane, ozeble grančice. Jedino što nas dvoje štiti od zime i studeni jest naša istinska ljubav. Za tu ljubav proputovao bih cijeli svijet, popeo se navrh najviše planine, samo da imam tebe uza se, ljube moja.

Poče padati kiša već od rana jutra. Kapljice kiše na prozor moj stale se spuštati kao isplakane suze biserne. Selo pusto, nigdje ni žive duše. Sve je tmurno i turobno. Oboje znamo da nakon kiše dolazi sunce. Naše se malo sunce sve jače i jače počelo rađati u svoj svojoj velebnoj ljepoti, ali ta njegova svjetlost ukazuje samo na tebe, sjaju moj. Predivan glas rađan iz tvog grla samo vrluda po mojoj glavi i traži i traži svoj lik.

Moja mati sjedi i promatra sina svog jedinca, ubogog od ljubavi. Za me je sve dala, a ja joj ni snahu ne dovedoh. Ljube moja, hoćeš li pod moj krov o doći, da našu ljubav ovjekovječimo i materinu želju ispunim? Noću ću ti doći pod prozore, pjevati ti pjesme drage sve do zore rane. Svjetlom svjetlosti ljubavi naše svjetlit' ću. Kraj stare ograde tvoje cijele dane stajat ću i čekati te da izađeš iz kuće, zagrliš me i izljubiš. Sunce umorno od jeseni šarene još pomalo i pomalo grije drvene zidove kuće moje. Svakog dana pričam ptičicama nebeskim da te pođu tražit' u šumu duboku, duboku punu najljepših jablana. Pitam se, ima li neki tajni ulaz u tvoje srce? Da ja uđem u njega, zaključam vrata, izgubim ključić i ostanem tamo zauvijek.

Već polako stisla jesen. Sunce se ne vraća, ne vraćaš se ni ti. Lišće davno otpalo, ptice davno odletjele. Samo sam ja ostao zatvoren kao u pustinjskoj kolibi. Ne mogu izaći, ne mogu ostati. Što da radim? Da barem imam krila ptica nebeskih, pa da odletim dalekim putem njihovim. Ti bi bila Dunjo, golubica bijela. Nas dvoje letjeli bi nebom visokim i širokim, oblacima bijelim i vedrim te pritom bili suncem obasjani. Noću, kad bi prve zvijezde nebo osvijetlile, nas dvoje, golubice moja, u gnijezdo naše ljubavi bismo sletjeli i mjesec srebreni promatrali. Ti i ja, Dunjo moja, putovali bismo do središta zemlje i nazad, proputovali bismo svijet za manje od 80 dana i u duboku moru 1000000 milja bismo prevalili, ali samo da smo zajedno, zvijezdo moja. Dunjo moja, ti lijepi cvijete srca mog. Kako da te zovem, zvijezdom il' golubicom bijelom? Ne mogu da spavam noću, ne mogu da radima danju od pomisli na tebe.

Kad čekam praskozorje svog sela, kao da tamo sred polja pusta ugledam tebe kako stojiš kao srna, uplašena i plaha. Čini mi se kao da me gledaš u oči zaljubljene te da mi zboriš riječima najmilijima: „Volim te!.“ Nas dvoje kao vjetrovi s daleke planine koji pušu i pušu, al' pomalo neobično, svak' na drugu stranu. Ti na sjever, a ja na jug. Kao da se namjerno razilazimo. Nadam se da se naša ljubav neće razići jer ti si jedino sunce moje, jedina sreća i mladost moja.

U jednoj tihoj noći, tvoj glas u mojoj glavi prozbori: „Potraži me ispod duge ljubavi naše.“ Te noći obuzela me sreća te sam si obećao da ću te čekati sve do prvog proljetnog sunašca i lagane proljetne kišice, pod dugom ljubavi naše. Tamo ću te čekati. Ti, moje bogatstvo, dođi kako si rekla, pod dugom ljubavi i tamo ćeš me ugledati. Ovo je naša tajna. Ti i ja, dvije spojene mladosti lude. Nemoj zaboraviti i ostaviti me samog po dugom naše ljubavi jer sve brže i brže jesen stiže.

Dunjo moja.

Dijana Draganić, VII. r.